Alexandre Dumas

**Alexandre Dumas** den eldre (fransk: *père*), fødselsnavnet var **Dumas Davy de la Pailleterie**, (født 24. juli 1802, død 5. desember 1870) var en fransk forfatter av utallige spenningsromaner. Til sammen utgjør hans samlede verker rundt 100 000 sider.

Alexandre Dumas den eldre er mest kjent for sine tallrike romaner og eventyr som har gjort ham til den mest leste franske forfatteren i verden, oversatt til mer enn 100 språk. Mange av hans spenningsromaner, som *[[Greven av Monte Cristo]]* og romanene om *[[De tre musketerer]]*, gikk først som føljetonger, et fransk fenomen som senere ble vanlig i resten av verden. Mange av hans romaner ble filmatisert gjentatte ganger på 1900-tallet. Dumas' siste roman, *Le Chevalier de Sainte-Hermine*, var uferdig ved hans død, men ble siden fullført av en forsker og utgitt i 2005. Den ble en bestselger og utgitt på engelsk i 2008 som *The Last Cavalier*.

Dumas skrev også skuespill, artikler for magasiner og tidsskrifter, og han var en høyt profilert korrespondent og reiseskildrer. Dumas begynte sin karriere som dramatiker og hadde suksess fra det første. På 1840-tallet grunnla han teateret Théâtre Historique i Paris.

Dumas' aner gjorde at han ble omtalt som en kvadron. Hans far, general Thomas-Alexandre Dumas, var mulatt, født på Haiti av en mor som var slave, trolig av afrikansk bakgrunn. Farens opplevelser dannet trolig grunnlaget for *[[Greven av Monte Cristo]]* og kanskje også for *[[De tre musketerer]]*. Dumas måtte tåle en del rasisme i løpet av sin levetid. Særlig tegnede karikaturer spilte uhemmet på hans utseende. Selv om Dumas ble gift, i tråd med tradisjonen blant franskmenn av høyere samfunnsklasser, skal han ha hatt tallrike utenomekteskapelige affærer, og ble far til minst fire illegitime barn, blant annet Alexandre Dumas den yngre, som også ble forfatter, mest kjent for *Kameliadamen* (1848). Blant hans andre affærer hadde Dumas *père* en med Adah Isaacs Menken, en amerikansk skuespiller på halvparten av hans alder.

Den engelske dramatikeren Watts Phillips som kjente Dumas i hans senere år, beskrev ham som det «mest sjenerøse, hjertelige vesen i verden. Han var også den mest herlig underholdende og selvopptatte mann på jordens overflate. Hans tunge var som en vindmølle – først satt i bevegelse, visste du aldri når den stoppet, særlig om emnet var ham selv.»

## Biografi
### Familiebakgrunn

Alexandre Dumas' farfar var markien Antoine-Alexandre Davy de la Pailleterie. Markien tjenestegjorde i den franske kolonien Saint-Dominique (nå Haiti) som «General Commissaire» i artilleriet, og der inngikk han et ekteskapslignende forhold med slaven Marie-Céssette Dumas. Det er ikke kjent om hun var født på Saint-Domingue eller i Afrika, men at hun hadde et fransk etternavn tyder på at hun antagelig var kreol. I 1762 fødte hun Thomas-Alexandre, som senere ble Alexandre Dumas' far. Thomas-Alexandre hadde minst tre søsken, deriblant den eldre søsteren Marie-Alexandrine (født før 1798). Lenge het det seg at Marie-Céssette døde like etter Thomas-Alexandres fødsel, men i nyere tid har det dukket opp to dokumenter som er bevitnet av en notarius publicus, der den fremtidige general Thomas-Alexandre Dumas i henholdsvis 1786 og i 1801 har signert på at Marie-Céssette var i live i alle fall frem til 1786.

Da markien og hans sønn Thomas-Alexandre returnerte til Normandie rundt 1774, bestod fortsatt slaveriet i Frankrike. Den unge gutten ble plaget på grunn av sin hudfarge. I 1786 lot Thomas-Alexandre seg innrullere i den franske armeen, men for å beskytte omdømmet til sin aristokratiske familie benyttet han sitt morsnavn. I kjølvannet av den franske revolusjon tapte greven alle sine eiendommer, mens Thomas-Alexandre utmerket seg som en dyktig og dristig soldat i revolusjonshæren. Han steg hurtig i gradene, og ble general i en alder av 31 år. General Thomas-Alexandre Dumas giftet seg med Marie-Louise Elizabeth Labouret. Den 24. juli 1802 ble deres sønn Alexandre Dumas født i Villers-Cotterêts, Aisne, i nærheten av Paris i Frankrike.

General Dumas døde i 1806, da Alexandre var kun fire år. Tilbake satt enken nedsyltet i gjeld. Selv om Marie-Louise ikke hadde muligheter til å skaffe Alexandre en tilfredsstillende utdannelse, var det ingenting som kunne stoppe hans grenseløse leselyst; han leste alt han kom over. Hans mor fortalte om hans fars modige militære dåder under Napoleons storhetstid, og dette fikk Alexandres livlige fantasi til å blomstre. Selv om familien var fattig, kunne de langt på vei flyte på general Dumas' gode omdømme og aristokratiske forbindelser, og etter at monarkiet ble gjeninnført i Frankrike, flyttet den 21 år gamle Alexandre Dumas til Paris. Der fikk han, grunnet sin vakre håndskrift, en stilling som skriver ved det kongelige slott, på kontoret til den mektige hertugen av Orléans.

### Tidlig litterære karriere

Mens han hadde fast arbeid i Paris begynte Dumas å skrive artikler for magasiner og skuespill for teatrene. I 1829 ble hans første teaterstykke satt opp på scenen; det het *Henri III et sa cour* (*Henrik III og hans hoff*), og mottok gode kritikker. Det påfølgende året ble hans andre stykke, *Christine*, en like stor suksess. Som et resultat av suksessen kunne han nå vie seg til skriving på fulltid. Dumas har beskrevet mange interessante hendelser fra sine første år som forfatter i boken *Mes Mémoires* (*Mine memoarer*), som han skrev i årene 1852–1855. Det er et stort anlagt verk, som opprinnelig ble utgitt i tyve bind.

I 1830 deltok han i den revolusjonen som avsatte kongen og erstattet ham med Dumas' tidligere arbeidsgiver hertugen av Orléans, som styrte som Ludvig Filip, kjent som «borgerkongen».

I 1832 ble Dumas smittet av kolera.

Frem til midten av 1830-tallet var livet i Frankrike ustabilt, med stadige opprør av utilfredse republikanere og fattige, urbane arbeidere som søkte sosiale endringer. Mens dagliglivet langsomt vendte tilbake til det normale, mens nasjonen gikk inn i den industrielle tidsalder og med bedret økonomi, endret tiden seg til bli svært fruktbar for en forfatter med Alexandre Dumas' evner.

### Den historiske roman

Etter å ha skrevet flere suksessfulle teaterstykker vendte Dumas seg mot romanformen. Selv om han var tiltrukket av en ekstravagant levestil og alltid levde over evne og inntekter, beviste han gjentatte ganger at han kunne både markedsføre og reprodusere seg selv. Nyhetsavisene hadde et stort behov for føljetonger, og i 1838 skrev Dumas ganske enkelt om ett av sine teaterstykker til sin første roman som gikk som føljetong; «Le Capitaine Paul». Den startet det som skulle bli en forfatterfabrikk uten sidestykke, og som sproduserte hundrevis av fortellinger, alle preget av hans personlige stil og tilretteleggelse.

Alexandre Dumas den eldre skrev historiske fortellinger, i et rasende høyt tempo, som fengslet det franske samtidspublikum. Av hans utallige verk, ikke alle like gode, er han mest kjent for sine historiske eventyrromaner som *Les Trois Mousquetaires* (*[[De tre musketerer]]*) og *Le Comte de Monte-Cristo* (*[[Greven av Monte Cristo]]*), begge skrevet på under to år i tidsrommet 1844-1845, og som skulle bli en fast bestanddel av populærkulturen.

Hvor mange fortellinger skrev Dumas? På sin forfatterfabrikk produserte han bortimot 250 bøker i samarbeid med sine 73 assistenter, hvor spesielt historielæreren Auguste Maquet hadde stor betydning.

### ''De tre musketerer''
Romanene om «De tre musketerer» regnes som Dumas' mesterstykke. Første kapittel i føljetong-romanen er karakteristisk nok dobbelt så langt som de øvrige, noe vi gjenkjenner fra dagens såpeoperaer hvor en lengre pilot-episode skal tenne leseren eller tilskueren. Historien om de tre musketerene Porthos, Aramis og Athos, som får følge av en oppkomling ved navn d'Artagnan, ble en suksess, og tyve år senere ga Dumas ut enda flere historier om de fire våpenbrødrene, og deretter om musketerenes siste bedrifter.

#### Handling
Da den unge mann kommer til Paris med ønsket om å bli kongens musketer, befinner hans seg snart utfordret til hele tre dueller den samme kvelden mot nettopp de tre som skal bli hans trofaste medsammensvorne under mottoet «En for alle &ndash; alle for en». Sammen er de store venner, store helter, store begersvingere, store kvinnebedårere, store krigshelter, og de noble beskyttere av dronningens ære.

Istedenfor å kjempe i mot de tre, danner de fire felles front mot vaktgarden til den onde kardinal Richelieu som dukker forstyrrende opp. Etter å ha demonstrert sin evner med en kårde, beviser d'Artagnan ytterligere sin verdi i en heseblesende ferd til England for å ødelegge et bakholdskomplott for å ydmyke Frankrikes dronning, som er forelsket i Lord Buckingham av England. d'Artagnan redder dronningen, men feiler i redde den kvinnen han elsker. Bitter søker han hevn, da som musketer, og når den onde Milady de Winter, en av populærlitteraturens store kvinneskikkelser, endelig blir fanget i de siste kapitler blir hele hennes synderegister lest opp og i romantisk tradisjon bekjenner hun «Jeg har tapt, jeg må dø», og blir deretter halshugget av bøddelen.

Sent i  fortellingen blir det avslørt at Milady er gift med Athos. Hun forfører også John Felton, overtaler ham til å drepe Buckingham. I oppfølgeren «Tyve år senere» er det hennes sønn Mordaunt som har rollen som den onde intrigemakeren. Noen av de kvinnelige skuespillere som har portrettert Mylady de Winter er Lana Turner (1948), Faye Dunaway (1973 og 1974), og Rebecca De Mornay (1993).

#### Fortellerstil og assistenter
Fortellingene om musketerene er levende fortalt, miljøet og tidsånden fra Paris i denne epoken er tatt på kornet, og som neppe vil forfalle, selv om Dumas' musketerer selv har forfalt til barnelitteratur, tegnefilmer og enkle amerikanske actionfilmer. For Dumas var den faktiske historie farverik, et spennende bakteppe for fartsfulle fortellinger, blandet med hans engasjerte, skjønt kommersielle siktemål, uhindret av filosofiske eller politiske diskusjoner.

En del av æren for kreasjonen skal historikeren og forfatteren Auguste Maquet (1813–1888) ha. Han gjorde det historiske forarbeidet. Dumas selv påsto at han fant et glemt manuskript i Bibliothèque Nationale, men det var Maquet som fant et verk fra 1600-tallet med tittelen *Mémoires de Monsieur d'Artagnan, capitaine lieutenant de la première compagnie des Mousquetaires du Roi* ved Gatien de Courtilz de Sandras (Köln, 1700). Boken ble lånt fra et folkebibliotek i Marseille, Dumas beholdt boken da han dro tilbake til Paris, og den ble aldri levert tilbake. Den opprinnelige forfatteren var angivelig kong Ludvig 14.s gardekaptein.

Når man tenker på musketerene, både på Dumas' fortellinger og alle gjenfortellinger senere, er det bildet av elegante sverdsvingere som opptrer. Noe kuriøst kan man påpeke at en musketer faktisk er en soldat som bærer en muskett (et gevær).

### Sønnen Alexandre Dumas d.y.
I 1840 giftet Dumas seg med en skuespillerinne ved navn Ida Ferrier, men det forhindret ikke tallrike forbindelser med andre kvinner som ga ham minst tre barn utenfor ekteskap. Ett av disse barna ble også oppkalt etter ham, og skulle komme til å følge i sin fars fotspor som forfatter av romaner og skuespill. Siden de to forfatterne het det samme, ble de omtalt som Alexandre Dumas père (*fransk for far*) og Alexandre Dumas, fils (*fransk for sønn*), for å holde dem fra hverandre. Tilsvarende norske betegnelser er den eldre og den yngre, forkortet til d.e. og d.y..

Sønnen vokste opp til å bli en moralist som bar nag til sin far for hans utsvevende livsstil.

### Økonomi, politikk og utenlandsopphold
Forfatterskapet ga Dumas en utrolig formue, men likevel var han stort sett blakk og i gjeld ettersom han stort sett levde over evne. Hans store og kostbare château som han fikk bygget i utkanten av Paris var ustanselig fylt med ukjente snyltere som levde på hans generøsitet. Da kong Louis-Philippe ble presset ut i enda et opprør ble ikke Alexandre Dumas sett på med blide øyne av nyvalgte presidenten, Charles Louis Napoleon Bonaparte, og i 1851 så Dumas seg nødt til å flykte til Brussel i Belgia for å unngå sine kreditorer. Derfra reiste han til Russland hvor fransk var det andrespråket for det russiske aristokratiet og hvor hans forfatterskap var ekstremt populært.

Alexandre Dumas tilbrakte to år i Russland før han dro videre på nye eventyr. I mars 1861 ble kongeriket Italia proklamert med Victor Emmanuel II som konge. I de neste tre årene var Alexandre Dumas involvert i krigen for et samlet Italia før han vendte tilbake til Paris igjen i 1864.

### Slutten på karrieren
Til tross for Dumas' aristokratiske bakgrunn og personlige suksess, opplevde forfatteren at familiebakgrunnen hans gjorde ham til offer for rasistiske holdninger og ytringer. I 1843 skrev han kortromanen *Georges*, der han tar for seg endel problemer knyttet til spørsmål som rase og konsekvensene av kolonialismen. Kortromanens hovedfigur er en fransk mulatt som forlater Mauritius for å søke utdannelse i Frankrike, og deretter drar tilbake for å hevne seg på de som hadde latt ham lide som barn. Dette scenarioet er ikke helt ulikt det man finner i hans senere verk *Greven av Monte Cristo*. Rasistiske holdninger preget Dumas' posisjon i Frankrike lenge etter hans død. Dumas' svar til en mann som forsøkte å fornærme ham for hans afrikanske slekt har blitt berømt: «Min far var mulatt, min bestefar neger, og min oldefar var en apekatt. Du ser, min herre, min familie begynner der hvor din slutter.»

Alexandre Dumas døde av slag 5. desember 1870 i Puys nær byen Dieppe.

### Posthum utgivelse i 2005
I juni 2005 ble det utgitt i Frankrike en nylig oppdaget aller siste roman av Dumas, *Ridderne av Sainte-Hermine*. I fortellingen beskriver Dumas slaget ved Trafalgar, og Lord Nelsons død der. Romanen ble opprinnelig publisert som føljetong og var nær ferdig da den ble avbrutt av hans død. De siste to og et halvt kapitlene ble fullført av Dumas-eksperten Claude Schopp. Alexandre Dumas fortsatte altså å skrive like til det aller siste.

## Vurdering av Alexandre Dumas d.e.

Han var en av de første som til det fulle utnyttet roman-føljetongen, *roman feuilleton*, sammen med Honoré de Balzac og Eugène Sue. Dumas er kreditert for å ha revitalisert den historiske roman i Frankrike, selv om hans kvaliteter som forfatter ble omdiskutert allerede fra begynnelsen, og kvaliteten led nok under tyngden av arbeidspresset han la på seg selv for å holde kreditorene unna. Det ble sagt at han skrev så hurtig at han selv ikke hadde tid til å lese gjennom sine egne verk.

Dumas’ fortellinger er handlingsmettede eventyr der forfatteren med smittende humør blander historie og fiksjon. Samtidig er de også ofte melodramatiske, endimensjonale og sjelden spesielt trofaste og troverdige til de historiske fakta. Dumas' styrke var at han visste hvordan man holdt på spenningen, bygge opp et hvert kapittel til en spennende topp som ga leseren lyst til lese mer. På sitt beste behersket Dumas dialogen til det fulle, og på sitt verste kunne han trekke en samtale ut i det uendelige hvis han var sent ute i forhold til avisens deadline.

Dumas skrev hundrevis av teaterstykker, romaner og reiseskildringer. Han skrev også flere barnefortellinger og en kulinarisk oppslagsverk på oppskrifter med egg. Han startet flere magasiner og skrev ukentlig i dem. Han var faktisk mest kjent for sine teaterstykker og en av de mest profilerte forfattere noensinne. Som forfatter var han en fysisk atlet som holdt et umenneskelig tempo og en utrolig produksjon.

## Posthum anerkjennelse
Alexandre Dumas den eldre ble gravlagt på kirkegården i Villers-Cotterêts. Den 30. november 2002 ble imidlertid graven åpnet etter ordre fra den franske president Jacques Chirac, og under en TV-sendt seremoni ble hans nye kiste, drapert i blåfiolett klede og flankert av fire menn i musketer-uniform, som Athos, Porthos, Aramis og D'Artagnan, transportert i en prosesjon til Panthéon i Paris, det store mausoleet hvor en rekke av Frankrikes mest prominente personer har fått sitt siste hvilested.

I sin tale sa president Chirac: «Med deg, er vi D'Artagnan, Monte Cristo eller Balsamo, ridende på Frankrikes veger, deltar på slagmarken, besøker palasser og slott &ndash; med deg, vi drømmer.»

I et intervju som fulgte seremonien erkjente presidenten at Dumas hadde blitt utsatt for rasisme også etter sin tid, og at det innebar et oppgjør med dette at Alexandre Dumas var blitt stedt til hvile side ved side med sine landsmenn som Victor Hugo og Voltaire.

Fortellingene til Alexandre Dumas d.e. har blitt oversatt til mer enn hundre ulike språk og har inspirert mer enn 200 spillefilmer.

Alexandre Dumas’ hjem utenfor Paris, *Château Monte Cristo*, er blitt restaurert og er åpent for publikum.

## Filmatiseringer (utvalg)

### ''De tre musketerer''

Fortellingen om de tre musketerer har blitt filmatisert utallige ganger, første gang som fransk stumfilm i 1921, *Les Trois Mousquetaires* (1921) med Aimé Simon-Girard som d'Artagnan. Den ble spilt inn på nytt som talefilm i 1933 med den samme regissør og mange av de samme skuespillerne i de samme rollene. En amerikansk stumfilm med tilsvarende tittel og med Douglas Fairbanks i hovedrollen kom også i 1921.

Mest kjent i Norge er kanskje *The Three Musketeers* (1973) og *The Four Musketeers* (1974), en adapsjon som er uvanlig tro til romanen, regissert av Richard Lester med Michael York som d'Artagnan. De samme vendte tilbake femten år senere med ytterligere en film kalt *The Return of the Musketeers* (1989), basert på *Tyve år etter*.

En Disney-produksjon, «The Three Musketeers» (1993) med populære amerikanske ungdomsskuespillere som Charlie Sheen som Aramis, Kiefer Sutherland som Athos, Chris O'Donnell som D'Artagnan, Oliver Platt som Porthos, og Tim Curry som Richelieu, er en gjenganger på kommersielle TV-stasjoner, men er svært amerikanisert og lite troverdig, både overfor romanen og det historiske miljøet.

### ''De korsikanske brødrene''
Romanen *Les Frères corses* har blitt filmatisert flere ganger:

* 1917: *[[Les Frères corses (stumfilm fra 1917)|Les Frères corses]]* – fransk stumfilm regissert av André Antoine
* 1920: *[[De korsikanske brødre (film fra 1920)|De korsikanske brødre]]* – stumfilm regissert av 
* 1941: *De korsikanske brødre* – amerikansk film med Douglas Fairbanks jr. i den dobbelte hovedrollen som de to synske, korsikanske tvillingbrødrene

## Utgivelser på norsk
Alexandre Dumas' meste kjente bøker blir ofte utgitt på nytt i Norge, stundom også i nyoversettelser, men som regel i forkortede utgaver, ofte beregnet på yngre lesere. Per 2007 er følgende tilgjengelige:
* *De tre musketerer* (barneutgave, 2003)
* *Greven av Monte Cristo* (2004)

Disse bøkene kan lånes på bibliotek eller kjøpes antikvarisk, her oppgis seneste utgave:
* *Alexandre Dumas beste romaner* (1990) (*Samlet utgave i fire bind av: De tre musketerer ; Musketerene tyve år efter ; Musketerenes siste bedrifter*)
* *Den sorte tulipan* (1983)
* *Den røde sfinx* (1974)
* *Fra Spanias gryter* (1961) (*ikke i bokhandelen. Hefte med utdrag fra forfatterens *Le Grand dictionnaire de cuisine* utgitt som hilsen fra forlaget*)
* *Død over regenten!* (1956)
* *Ridderen fra Mauleon* (1954)
* *Det hemmelige brorskap* (1954)
* *Dronning Margot* (1954)
* *Den fredløse* (1954)
* *Den hellige liga* (1954)
* *Diana* (1954)
* *Dronningens fiende* (1954)
* *Kongens elskerinne* (1953)
* *Ascanio* (1953)
* *Musketerene tyve år etter* (oversatt til norsk i 1951)
* *Musketerenes siste bedrifter*

Andre titler
* *Musketerene tyve år etter* er også utgitt som *Myladys sønn*
* *Musketerenes siste bedrifter* er også utgitt med den fransk originaltittelen *Vicomte de Bragelonne*

## Referanser


## Eksterne lenker
* 
* 
* 
*  Dagbladet: Alexandre Dumas inn blant Frankrikes nasjonalhelter &ndash; artikkel fra 2002.
*  Klassikernes guttedrøm: å erobre verden &ndash; kritisk gjennomgang av litteratur for barn ved Morten Haugen.
*  The Alexandre Dumas père Web Site  &ndash; bortimot komplett database på Alexandre Dumas' verk, bøker om ham og annet, både på fransk og engelsk.
*  Tekster av Dumas' arbeider fra Project Gutenberg (engelsk).